গীতা ও ভরতের নাট্যশাস্ত্র ইউনেস্কোর ওয়র্ল্ড রেজিস্টারে অন্তর্ভুক্ত

ওয়েবডেস্ক: ইউনেস্কোর (Unesco) মেমরি অফ ওয়র্ল্ড রেজিস্টারে (Memory of World Register) ঐতিহ্যে জায়গা পেল ভগবদ গীতা (Bhagavad Gita) ও ভরত মুনির নাট্যশাস্ত্রের (Natyashastra) পাণ্ডুলিপি। বৃহস্পতিবার ইউনেস্কো ৭৪টি নতুন ডকুমেন্টারি হেরিটেজ সংগ্রহকে অন্তর্ভুক্ত করেছে। তাতেই ভারতের এই অমূল্য সম্পদের আন্তর্জাতিনক স্বীকৃতি। সব মিলিয়ে বিশ্বজুড়ে ৫৭০টি এইরকম ঐতিহ্য এখনও পর্যন্ত ঠাঁই পেয়েছে। এই স্বীকৃতি প্রসঙ্গে শুক্রবার প্রধানমন্ত্রী নরেন্দ্র মোদি এক্স হ্যান্ডলে উচ্ছ্বাস প্রকাশ করেন। তিনি লেখেন, ‘বিশ্বজুড়ে প্রত্যেক ভারতীয়ের গর্বের মুহূর্ত’।

ইউনেস্কোর তথ্য থেকে জানা গিয়েছে, ৭২টি দেশ ও চারটি আন্তর্জাতিক সংগঠনের বিজ্ঞানে বিপ্লব, ইতিহাসে মহিলাদের অবদান, বিশেষ মাইলস্টোন অন্তর্ভুক্ত হয়েছে। প্রধানমন্ত্রী লিখেছেন, গীতা ও নাট্যশাস্ত্র ইউনেস্কোর মেমরি অফ ওয়র্ল্ড রেজিস্টারে নথিভুক্ত হওয়া আমাদের শাস্বত প্রজ্ঞা, সমৃদ্ধ সংস্কৃতির আন্তর্জাতিক স্বীকৃতি। শতাব্দীর পর শতাব্দী গীতা ও নাট্যশাস্ত্র সভ্যতাকে, বিবেককে প্রতিপালন করেছে। তাদের অন্তর্নিহিত তত্ত্ব বিশ্বকে অনুপ্রেরণা জোগায়। কেন্দ্রীয় সংস্কৃতি মন্ত্রী গজেন্দ্র শিং শেখাওয়াত এক্স হ্যান্ডলে লিখেছেন, ভারতে সভ্যতার ঐতিহ্যে ঐতিহাসিক মুহূর্ত। তিনি পাঠ্য থেকে ছবিও তুলে ধরেন। কেন্দ্রীয় মন্ত্রী সেগুলিকে দর্শন, নান্দনিকতার ভিত্তি বলে উল্লেখ করেন। একইসঙ্গে জানান তা ভারতে বিশ্বের প্রতি দৃষ্টিভঙ্গীকে তৈরি করে দিয়েছিল।

ইউনেস্কোর মেমরি অফ ওয়ার্ল্ড রেজিস্টারে ঐতিহাসিক সেসব পাণ্ডুলিপি, পুঁথি যেগুলি প্রজন্মের পর প্রজন্ম ধরে সমাজকে প্রভাবিত করে তা তুলে ধরা হয়। রণক্ষেত্রে অর্জুনকে শ্রীকৃষ্ণের উপদেশের বাণী গীতার প্রভাব সারা বিশ্বজুড়েই। নাট্যশাস্ত্রকে পারফর্মিং আর্টসে পুজো করা হয়।